
REFERAT DE APROBARE A PROIECTULUI DE HOTĂRÂRE
privind aprobarea proiectului „Simplificarea procesului participativ și decizional în relația cu cetățenii, prin digitalizarea integrată și eficientizarea administrației publice la nivelul Primăriei Municipiului Timișoara”, cod SMIS 154615, și a contribuției proprii a Municipiului Timișoara la valoarea eligibilă a proiectului, 
propus pentru finanțare prin POCA 2014-2020, Obiectivul Specific 2.1, apelul de proiecte nr. POCA/972/2/1- Fundamentarea deciziilor, planificare strategică și măsuri de simplificare pentru cetățeni la nivelul administrației publice locale din regiunile mai puțin dezvoltate, și a contribuției proprii a Municipiului Timișoara


Motivul emiterii proiectului de hotărâre

1. Descrierea situaţiei actuale

În urma prestării serviciului de audit informatic la nivelul Primăriei Municipiului Timișoara, Prestatorul contractat a elaborat un Raport care prezintă situația existentă din perspectiva procedurilor, echipamentelor, soluțiilor utilizate și din perspectiva personalului propriu, precum și evaluarea gradului de pregătire a instituției pentru trecerea de la modul tradițional de lucru bazat pe hârtie la modul de lucru digital. Primăria Municipiului Timișoara nu deține un sistem de arhivare electronică; în cadrul Direcției Incubator de proiecte există peste 2000 bibliorafturi care necesită arhivare electronică.
Conform Raportului de audit informatic, din perspectiva cunoștințelor de utilizare a calculatorului, personalul propriu al Primăriei Municipiului Timișoara nu deține suficiente cunoștințe și necesită programe de formare în domeniul IT&C.
Soluțiile informatice utilizate sunt îmbatrânite tehnologic și nu pot acoperi proceduri și fluxuri de lucru digitale. Fluxurile de lucru se desfășoară în mod offline, pe hârtie, datorită lipsei unor instrumente informatice de lucru moderne care să permită atât lucrul online cât si flexibilitatea modificărilor legislative sau a procedurilor interne de lucru. De asemenea a fost identificată nevoia unitară, la nivelul personalului propriu, de instruire cu privire la utilizarea instrumentelor digitale.
Conform Raportului, 90% din personal consideră necesară instruirea periodică în domeniul digital, și doar 10% din personal a participat în trecut la un program de formare ce a atins subiecte ce țin de transformarea digitală a instituției.
Astfel este justificată în mod evident necesitatea realizării unor mecanisme și proceduri standard implementate la nivel local pentru fundamentarea deciziilor și planificarea strategică pe termen lung alături de proceduri simplificate pentru reducerea birocrației pentru cetățeni la nivel local corelate cu "Planul integrat de simplificare a procedurilor administrative pentru cetățeni" pentru care Municipiul Timișoara este eligibil prin POCA, apel 972/2022.

Astfel, la data de 11 februarie 2022 Municipiul Timișoara a depus proiectul „Simplificarea procesului participativ și decizional în relația cu cetățenii prin digitalizarea integrată și eficientizarea administrației publice la nivelul Primăriei Municipiului Timișoara”, pentru a obține finanțare nerambursabilă prin Programul Operațional Capacitate Administrativă 2014-2020, apelul de proiecte nr. POCA/972/2/1.
La data de 13.04.2022 Autoritatea de Management pentru Programul Operațional Capacitate Administrativă a transmis prin platforma electronică Mysmis 2014+, adresa prin care confirmă selectarea proiectului pentru finanțare și solicită documente suplimentare necesare finalizării etapei de contractare a proiectului.
Conform condițiilor stabilite prin Ghidul Solicitantului, la semnarea contractului de finanțare nerambursabilă este necesară și Hotărârea de aprobare a proiectului de către U.A.T Municipiul Timișoara.

2. Schimbări preconizate şi rezultate aşteptate
Prin implementarea proiectului se vor obține următoarele rezultate:

· Elaborarea Strategiei de eficientizare a participării publice în municipiul Timișoara;
· Crearea unui portal unic de interacțiune cu cetățeanul;
· Crearea unei arhive digitale prin arhivarea unui număr de 5.000 unități arhivistice (bibliorafturi);
· Formarea unui număr de 75 angajați ai Primăriei Municipiului Timișoara, privind Strategia de eficientizare a participării publice, și pentru comunicarea și relaționarea cu cetățenii;
· Formarea unui număr de 75 angajați ai Primăriei Municipiului Timișoara privind folosirea instrumentelor digitale create în cadrul acestui proiect.

3. Alte informaţii

Valoarea totală a proiectului „Simplificarea procesului participativ și decizional în relația cu cetățenii prin digitalizarea integrată și eficientizarea administrației publice la nivelul Primăriei Municipiului Timișoara” - cod SMIS 154615 este de 3.881.261,94 lei inclusiv TVA după cum urmează:

· Valoare eligibilă 3.881.261,94 lei inclusiv TVA, din care:
· Asistență nerambursabilă 3.803.636,69 lei inclusiv TVA;
· Contribuție proprie Municipiul Timișoara la valoarea eligibilă a proiectului, respectiv 77.625,25 lei inclusiv TVA;
· Valoare neeligibilă 0,00 lei inclusiv TVA.

Contribuția proprie în proiect a Municipiului Timișoara, la valoarea eligibilă a proiectului, este de 77.625,25 lei inclusiv TVA, finanțarea nerambursabilă fiind în proporție de 98% conform prevederilor Ghidului Solicitantului.

4. Concluzii
Considerăm necesară şi oportună promovarea proiectului de hotărâre privind aprobarea proiectului „Simplificarea procesului participativ și decizional în relația cu cetățenii, prin digitalizarea integrată și eficientizarea administrației publice la nivelul Primăriei Municipiului Timișoara”, cod SMIS 154615, și a contribuției proprii a Municipiului Timișoara la valoarea eligibilă a proiectului selectat pentru finanțare prin POCA 2014-2020, în cadrul apelului de proiecte nr. POCA/972/2/1.




PRIMAR, 								VICEPRIMAR,

Dominic FRITZ 							Ruben LAȚCĂU

 




    


	
NOTĂ: Elementele de natură tehnică, de detaliu, se vor regăsi în raportul de specialitate și, dacă se impune, în nota de fundamentare.

